Twee in hof oor gesteelde polisieboot | Maroela Media
Twee mans het Maandag in die landdroshof in Vryburg verskyn vir die besit van gesteelde goedere.
Bernard Hugo (35) en Albertus van Zyl (38) is Vrydag in hegtenis geneem nadat 'n polisieboot en ander gesteelde goedere in hul besit gevind is. Dit kom nadat die polisie op inligting gereageer het oor beweerde gesteelde goedere wat in 'n werkswinkel by die Vryburg-skouterrein gestoor word.
"Met die polisie se aankoms op die toneel het hulle die verdagtes met verskeie gesteelde goedere in hul besit aangetref. Hulle kon nie bevredigende antwoorde verskaf toe hulle daaroor uitgevra is nie," sê kapt. Sam Tselanyane, polisiewoordvoerder in Noordwes.
Die goedere sluit in 'n rubber polisieboot, twee grassnyers en agt sonpanele met batterye. "Sommige van dié goedere is boonop as gesteel aangemeld ná 'n huisbraak wat glo op 23 Januarie in Warrenton plaasgevind het," sê Tselanyane.
Die polisie het op die goedere beslag gelê. Die twee se hofsaak is uitgestel tot 3 Februarie vir 'n formele borgtogaansoek. Hulle verskyn ook Dinsdag in Warrenton se landdroshof op twee aanklagtes van diefstal en huisbraak.
Die berig het per abuis 'n foto bevat van die Vryburg-rugbyklub se logo. Maroela Media vra om verskoning vir die oorsig. – RED
Hoekom is hulle nie vermeende rowers nie en hoe dat hulle name dadelik bekend is . Borgtog en datums mooi uitgesorteer dit verskil vir my van ander gevalle.
Wha-ha-ha, my kollegas, ek kan net lag oor die boot!!!
Hoekom word hierdie mans se name genoem?????????
As daar nou een ding is wat my erg de joos in maak is dit my mense wat skelm is,ek ken nie al die feite nie maar sou hulle skuldig bevind word moet die reg sy gang gaan en die sa tronk glo ek nie is jou speelmaat nie.
Ek het dit ook opgemerk en vreemd gevind dat dit nie "vermeende diewe of rowers" is nie en die name sommer direk bekend gemaak. Hoe verskil dié saak van ander gevalle? Hul is nog nie eens skuldig in hof bevind nie.